Nõukogu ühine seisukoht,

21. mai 2002,

mis käsitleb teatavate palestiinlaste ajutist vastuvõtmist Euroopa Liidu liikmesriikides

(2002/400/ÜVJP)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artiklit 15,

ning arvestades järgmist:

(1) Petlemmas asuvast Kristuse sünnikirikust inimeste rahumeelne evakueerimine vastavalt 5. mail 2002 Palestiina omavalitsuse ja Iisraeli valitsuse vahel saavutatud vastastikuse mõistmise kokkuleppe tingimustele ning sellega seotud korraldused või poolte ühepoolsed toimingud on oluliseks sammuks kõnealuse piirkonna kriisisituatsiooni leevendamise ja pooltevahelise dialoogi taastamise suunas.

(2) Palestiina omavalitsuse ja Iisraeli valitsuse vahel saavutatud vastastikuse mõistmise kokkuleppe kohaselt on Kristuse sünnikirikust evakueeritud palestiinlaste rühmast 13 inimest andnud nõusoleku nende saatmiseks välismaale ning Iisraeli valitsus, Palestiina omavalitsus ja muud asjassepuutuvad isikud on kokku leppinud kõnealuste 13 palestiinlase välismaale toimetamise suhtes, kellest 12 võetakse vastu liikmesriikides ja üks jääb Küprose Vabariiki.

(3) Euroopa Liit kohustub igati kaasa aitama püsiva rahu ja sõbralike suhete kehtestamisele Iisraeli ja Palestiina rahvaste vahel kooskõlas Ühinenud Rahvaste Organisatsiooni põhikirjaga. Selle püüdluse toetamiseks ja arvestades Iisraeli valitsuse, Palestiina omavalitsuse ning muude asjassepuutuvate isikute vahelist kokkulepet kõnealuste palestiinlaste välismaale toimetamise kohta, on mitu liikmesriiki teatanud oma valmisolekust ajutiselt ja eranditult ainult humanitaarsetel põhjustel vastu võtta ühe või mitu neist palestiinlastest, kes on andnud nõusoleku selle liikmesriigi territooriumile siirduda.

(4) Kuigi humanitaarsetel põhjustel loa andmine nimetatud isikutele liikmesriigi territooriumile siseneda ja seal viibida kuulub iga vastuvõtva liikmesriigi pädevusse ega anna kõnealustele isikutele õigust vabalt liikuda kõikide liikmesriikide territooriumil, on tähtis, et Euroopa Liidu tasandil võetaks vastu ühine lähenemisviis selliste otsustega seotud teatavate aspektide suhtes.

(5) Eelkõige on tähtis tagada, et asjaomaseid isikuid koheldaks kõikides vastuvõtvates liikmesriikides võrdselt sellistes küsimustes nagu nende elamisloa kestus ning kõnealuste isikute ja teiste inimeste turvalisuse tagamine, samuti tuleb tagada, et asjaomased liikmesriigid vahetaksid omavahel sellekohast teavet.

(6) Täites kohustusi tagada oma territooriumil korrakaitse ja kaitsta sisejulgeolekut, võtavad vastuvõtvad liikmesriigid arvesse teiste liikmesriikide avalikku korda ja julgeolekuhuvisid. Sellest tulenevalt väljendavad vastuvõtvad liikmesriigid oma valmisolekut tagasi võtta kõik oma territooriumile lubatud palestiinlased, kes võivad ebaseaduslikult siseneda mõne teise liikmesriigi territooriumile või kellel ei ole lubatud seal viibida.

(7) Liidu tasandil tuleks mõistliku aja möödudes anda hinnang sellele, kuidas kõnealuse 12 palestiinlase vastuvõtmine asjaomastes liikmesriikides tegelikult toimus, ning seoses käesoleva dokumendi rakendamisega esile kerkida võivatele küsimustele,

ON VASTU VÕTNUD KÄESOLEVA ÜHISE SEISUKOHA:

Artikkel 1

Käesolev ühine seisukoht puudutab kahtteist palestiinlast nendest kolmeteistkümnest, kes kuulusid sellesse palestiinlaste rühma, mille rahumeelse evakueerimise kohta Petlemma Kristuse sünnikirikust võtsid Palestiina omavalitsus ja Iisraeli valitsus 5. mail 2002. aastal vastu vastastikuse mõistmise memorandumi ning kes andsid nõusoleku, et nad suunatakse ajutiselt neid vastuvõtvatesse Euroopa Liidu liikmesriikidesse.

Artikkel 2

Kaksteist artiklis 1 nimetatud kolmeteistkümnest palestiinlasest võetakse vastu ajutiselt ja eranditult humanitaarsetel põhjustel järgmistesse liikmesriikidesse: Belgia, Kreeka, Hispaania, Iirimaa, Itaalia ja Portugal.

Artikkel 3

Iga artiklis 2 nimetatud liikmesriik annab palestiinlastele, keda ta vastu võtab, riikliku loa oma territooriumile siseneda ja seal viibida vähemalt 12 kuud.

Kõnealuse loa kehtivus on piiratud asjaomase liikmesriigi territooriumiga ja viimane peab selles suhtes võtma asjakohaseid meetmeid. Loa väljaandmisel võib kehtestada eritingimusi, mis asjaomased palestiinlased peavad enne saabumist vastu võtma.

Artikkel 4

Iga artiklis 2 nimetatud liikmesriik võtab oma õigussüsteemi raames asjakohaseid meetmeid, et kaitsta vastuvõetud palestiinlaste isiklikku julgeolekut ja takistada neid rikkumast liikmesriikide avalikku korda või ohustamast sisejulgeolekut.

Artikkel 5

Lisaks kohustustele, mis on ette nähtud ühenduse õiguse ja Euroopa Liidu lepingu VI jaotise kohaselt vastuvõetud õigusaktidega, vahetavad liikmesriigid omavahel teavet, mis on seotud käesoleva ühise seisukoha alusel võetud meetmete nõuetekohase kohaldamisega, kaasa arvatud teave, mis võib osutuda vajalikuks artiklis 1 nimetatud isikute identifitseerimiseks.

Artikkel 6

Küsimuste suhtes, mis on seotud eluaseme, elutingimuste, pereliikmetega suhtlemise, töö saamise või kutseõppega, kohaldatakse iga vastuvõtva riigi siseriiklikku õigust. Artiklis 2 nimetatud liikmesriigid annavad siiski üksteisele ja vastava taotluse korral ka teistele liikmesriikidele selliste küsimustega seotud teavet, et tagada võimalikult võrdne kohtlemine.

Artikkel 7

Kui kolmas riik nõuab artiklis 2 nimetatud liikmesriigilt viimase poolt vastuvõetud palestiinlase väljaandmist, teatab kõnealune liikmesriik sellest kohe teistele liikmesriikidele. Enne kui kõnealune liikmesriik võtab seisukoha, kuidas oma siseriiklike õigustavade alusel väljaandmistaotlusele vastata, peab ta nõukogu raames konsulteerima teiste liikmesriikidega, et uurida olukorda ja teha kindlaks, kas liikmesriikidel võiks olla küsimusele ühine lähenemisviis.

Artikkel 8

Nõukogu jälgib käesoleva ühise seisukoha kohaldamist ja annab kõnealusele kohaldamisele hinnangu 11 kuu möödumisel selle vastuvõtmisest või varem, kui mõni liikmeist seda nõuab.

Artikkel 9

Käesolev ühine seisukoht jõustub selle vastuvõtmise päeval.

Artikkel 10

Käesolev ühine seisukoht avaldatakse Euroopa Ühenduste Teatajas.

Brüssel, 21. mai 2002

Nõukogu nimel

eesistuja

J. Piqué i Camps

--------------------------------------------------